《戏酬杨次公》
宋代·李复

法云说法元非法，六月洪炉舞飞雪。
宝香一瓣下天来，须弥座上金光发。
三界风雨动雷音，八部人天归象设。
昔年关西旧夫子，今日淮南大檀越。
扬眉师利倾千偈，隐几维摩无一说。
试开门户立家风，顿超初地无生灭。
百川万折必朝宗，东南到海无分别。
紫陌红尘拂面来，铁壁不容通水泄。
众形毕现明镜静，浮云飞盖秋空澈。
眼见亿万归弹指，境落毫釐差永劫。
野犴不是师子儿，磨了觜头三尺铁。
全湖巨浸一浮沤，结果开花今几叶。
昔人卷帘仰天笑，得道固应由慧业。
一言可尽千语迷，不如静看水中月。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。